Apple beplan 'groot' aankondiging | Netwerk24
Deur Petrus Malherbe 13 Maart 2019 11:14
Apple voer iets in die mou, maar nugter weet wat dit is.
Die Amerikaanse tegnologiereus het in 'n kriptiese boodskap op sosiale media gesê hy gaan 'n groot aankondiging op 25 Maart doen, maar het nie 'n woord gerep waaroor dit gaan nie.
Its show time! #Apple pic.twitter.com/p9BzPxflzk
— Darshan ??‍?? (@impatadia) March 11, 2019
Nou klap die skindertonge behoorlik met tegno-foendies wat spekuleer dit gaan Apple se grootste aankondiging van die jaar wees.
Die maatskappy kondig gewoonlik laat in September elke jaar sy nuwe slimfone met groot fanfare aan, wat die idee skep dat vandeesmaand se aankondiging oor 'n ander produk of diens gaan wees.
Volgens Wired gaan Apple sy nuwe, langverwagte stromingsdiens bekendstel.
Hierdie diens is Apple se antwoord op Netflix, Hulu en Amazon Prime wat almal reeds gevestigde spelers in die bedryf is.
Disney het ook onlangs sy planne vir 'n eie stromingsdiens, Disney+, bekend gemaak.
Tim Cook, uitvoerende hoof van Apple. Foto: Getty Images
Hoewel dit reeds bekend is dat Apple sy eie stromingsdiens beplan, is geen verdere besonderhede daaroor al uitgelap nie.
Buiten daarvoor hoop aanhangers dat Apple dalk die geleentheid gaan gebruik om sy volgende generasie koordlose oorfone bekend te stel, of sy nuwe, goedkoper iPad.
Die tegnologiereus werk ook reeds geruime tyd aan sy eie nuusdiens waarvoor mense sal moet inteken.
Dié diens, genaamd Apple News, sal inhoud van verskillende bronne saamvoeg, maar die maatskappy sukkel glo om met nuusverskaffers te onderhandel oor vergoeding.
The Wall Street Journal het geruime tyd gelede berig dat Apple na bewering 50% van die inkomste wat die diens genereer vir homself wil eien terwyl inhoudskeppers die res sal moet deel.